1. INDLEDNING

Rumaktiver og -tjenester er blevet uundværlige for vores økonomi og samfund, og deres tilgængelighed på lang sigt er afgørende for Europas sikkerhed. Antallet og kritikaliteten af europæiske rumaktiver og risiciene i rummet har været støt stigende. Europa forventer at have 40 Galileo- og Copernicus-satellitter i rummet i 2020 og omkring 12 % af verdens satellitter og har derfor en vital interesse i at sikre, at rumaktiver og -tjenester kan opsendes og drives sikkert. I 2008 understregede Rådet, at det er nødvendigt at udvikle en europæisk kapacitet med henblik på tilsyn med og overvågning af den europæiske ruminfrastruktur og rumaffald.

EU's første reaktion var at oprette en EU-overvågnings- og sporingskapacitet i rummet (EU SST) ved Europa-Parlamentets og Rådets afgørelse nr. 541/2014/EU af 16. april 2014 om oprettelse af en støtteramme for overvågning og sporing i rummet ("SST-afgørelsen"). I denne rapport redegøres for gennemførelsen og resultaterne, jf. afgørelsens artikel 11, stk. 2

Det anerkendes i SST-afgørelsen, at det kan kræves, at der vedtages en basisretsakt for at sikre et acceptabelt europæisk uafhængighedsniveau i forbindelse med SST-aktiviteterne, og at denne mulighed bør undersøges i forbindelse med midtvejsrevisionen af EU's flerårige finansielle ramme for 2014-2020 (FFR). Konklusionerne og anbefalingerne i denne rapport vil således bidrage til det arbejde, der er planlagt i rumstrategien for Europa om EU SST.

2. BAGGRUND

Sikkerheden af kritisk europæisk ruminfrastruktur er truet af risikoen for kollisioner mellem rumfartøjer og mellem rumfartøjer og rumaffald. Den ukontrollerede genindtrængen i jordens atmosfære af rumfartøjer og rumaffald udgør desuden en risiko for Jordens befolknings sikkerhed. Før etableringen af rammen var der ikke nogen europæisk SST-tjeneste, der kunne imødegå disse risici. Selv om nogle medlemsstater havde SST-aktiver, udgjorde de ikke et europæisk net. De stillede heller ikke operationelle SST-tjenester til rådighed for alle satellitoperatører i Europa.

Rammen blev etableret på denne baggrund med det generelle mål at bidrage til at sikre, at der på lang sigt findes europæiske og nationale ruminfrastrukturer, -faciliteter og -tjenester, og med følgende specifikke mål:

a)at vurdere og mindske risiciene i forbindelse med europæiske rumfartøjers kredsløbsoperationer og at gøre det muligt for operatører af rumfartøjer at planlægge og gennemføre afbødende foranstaltninger mere effektivt

b)at mindske risiciene i forbindelse med opsendelse af europæiske rumfartøjer

c)at overvåge ukontrolleret genindtrængen i jordens atmosfære af rumfartøjer eller rumaffald og at levere mere nøjagtige og effektive tidlige varslinger

d)at forhindre spredning af rumaffald.

Mere generelt er sigtet med SST-afgørelsen ligeledes, at rammen skal skabe synergier på tværs af alle hovedområder inden for kendskab til situationen i rummet (SST, rumvejr og jordnære objekter) og supplere relevante internationale initiativer vedrørende rumaffald og aktiviteter i det ydre rum.

For at nå ovennævnte mål, er sigtet med rammen at etablere en europæisk SST-kapacitet med et passende europæisk uafhængighedsniveau. Med henblik herpå omfatter SST tre aktioner:

a)etablering og drift af en sensorfunktion, som består af et net af medlemsstaternes jordbaserede og/eller rumbaserede sensorer til overvågning og sporing af rumobjekter og oprettelse af en database

b)etablering og drift af en behandlingsfunktion til behandling og analyse af SST-data på nationalt niveau for at udarbejde SST-oplysninger og -tjenester til overførsel til SST-tjenesteleveringsfunktionen

c)etablering af en funktion til levering af SST-tjenester til civile brugere til vurdering af risiciene for kollisioner (CA) og genindtrængen af objekter i jordens atmosfære (RE) og detektering af fragmenteringer i kredsløb (FG).

På grund af områdets følsomme karakter var den foreslåede ramme baseret på en innovativ styringsmodel, hvor et konsortium af deltagende medlemsstater skulle etablere sensor- og behandlingskapaciteten og tjenesterne med henblik på levering af SST-tjenesterne og fungere som gennemførelsesorgan på EU-plan i samarbejde med EU-Satellitcentret (SatCen) som en frontdesk. Kommissionens rolle er primært at forvalte rammen og sikre dens gennemførelse med beføjelser til at træffe relevante foranstaltninger til støtte for målene for rammen.